《与嘉父兄弟别于临川复会毗陵》
宋代·释德洪

君家兄弟万人杰，何止才容誇两绝。忆昨江南山尽头，西津渡口曾相别。

君时惨然缞制中，行将扶护归吴越。我亦买舟还故山，社燕秋鸿那忍说。

客中不觉舟壑走，迩来飘忽经岁月。毗陵那料又相逢，喜君美髯冰玉颊。

竹轩堆髻话临川，清论无穷如锯屑。意消已觉在秋乡，坐令五月失炎热。

归来喜甚不成寐，起步空庭听风叶。念君姓名悬睿想，吴江未可停舟楫。

欲看騕袅付王良，相鼎烦君为调燮。平生无求任所见，往往撩人面红冽。

恃君犹作故人看，此诗聊当名纸谒。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。